b'\n_START_ARTICLE_\nChristian Joseph Zuber\n_START_SECTION_\nKarriere\n_START_PARAGRAPH_\nZuber var s\xc3\xb8nn av hofft\xc3\xb8mmermester og maskinmester ved Hofteatret, Joseph Zuber, som ble kjent p\xc3\xa5 grunn av det maskineriet han konstruerte da Frederik Vs rytterstatue ble flyttet fra Gjethuset (st\xc3\xb8periet) til sitt bestemmelsessted p\xc3\xa5 Amalienborg slottsplass. _NEWLINE_C.J. Zuber fikk f\xc3\xb8rste del av sin h\xc3\xb8yere utdannelse ved Ingeni\xc3\xb8rakademiet i Wien, kom tilbake til Danmark og begynte p\xc3\xa5  Kunstakademiet i K\xc3\xb8benhavn i 1759, hvor han etter hvert vant alle medaljene. Sin  praktiske utdannelse fikk han som tegner og kondukt\xc3\xb8r hos Jardin. _NEWLINE_Han gjenoppf\xc3\xb8rte Glorup p\xc3\xa5 Fyn for A.G. Moltke etter Jardins tegninger. Ved Glorup leverte han ogs\xc3\xa5 tegninger til Andromedatempelet og plasseringen av \xc2\xabfamilies\xc3\xb8ylen\xc2\xbb._NEWLINE_Samtidig med fullf\xc3\xb8ringen av Glorup fikk han i 1765 Akademiets store reisestipend. Han la ut p\xc3\xa5 studiereisen i 1766, var i  Frankrike og Italia og han vendte tilbake f\xc3\xb8rst i 1772. Etter hjemkomsten ledet han restaureringen av \xc3\x85rhus domkirke i tidsrommet 1774\xe2\x80\x9377. I samme periode oppf\xc3\xb8rte han herreg\xc3\xa5rden Moesgaard ved \xc3\x85rhus, som betraktes som hans hovedverk. _NEWLINE_Zuber hadde v\xc3\xa6rt tegnel\xc3\xa6rer for de kongelige barna i 1763, og i 1766 ble han kongelig bygningsinspekt\xc3\xb8r. Han ble utnevnt til hoffbyggmester i 1781; i denne egenskapen har han oppf\xc3\xb8rt bibliotekbygningen mellom den s\xc3\xb8ndre l\xc3\xb8nngangen p\xc3\xa5 Christiansborg og T\xc3\xb8jhuset. I sin embetsgjerning kom Zuber i et delvis p\xc3\xa5tvungent motsetningsforhold til sin jevnaldrende konkurrent C.F. Harsdorff. Zuber kom opp i vanskeligheter, fikk flere b\xc3\xb8ter for fors\xc3\xb8mmelse av sine plikter som hoffbyggmester og ble til slutt avskjediget fra sitt embete i 1789._NEWLINE_Det antas at han har tilbrakt sine siste leve\xc3\xa5r i Fredericia hvor hans ektefelle Maria Catharina f\xc3\xb8dt Granry, d\xc3\xb8de i 1800.'